На основу члана 119. став 1. тачка 1) Закона о основама система образовања и васпитања ("Сл. гласник РС", бр. 88/2017, 27/2018-др. закон, 10/2019, 27/2018-др. закон, 6/2020 и 129/2021 – даље Закон) и члана 29. став 1. тачка 1) Статута Машинске школе „Космај“ Сопот, бр. 158 од 20.04.2022. године, дана \_\_\_\_\_\_\_\_\_2022. године, Школски одбор је донео

**ПРАВИЛНИК О ИСПИТИМА У МАШИНСКОЈ ШКОЛИ „КОСМАЈ“ У СОПОТУ**

**Опште одредбе**

**Члан 1**

Овим правилником уређују се: испити и рокови за полагање испита, испитна комисија, организација и начин полагања испита, правна заштита ученика у вези са полагањем испита, у складу са Законом, Законом о средњем образовању и васпитању ("Сл. гласник РС", бр. 55/2013, 101/2017, 27/2018 – др. закон, 6/2020 и 52/2021) и Статутом Школе.

**Испити и рокови за полагање**

**Члан 2**

Успех ученика оцењује се, поред осталог, и на испиту. Испити се полажу по предметима и по разредима.

У складу са Законом о средњем образовању и васпитању и правилником, у школи се полажу следећи испити:

- разредни,

- поправни и

- допунски испит.

У школи која остварује програм музичког и балетског образовања и васпитања полаже се и годишњи испит из главног предмета, а полаже га ученик који је на крају школске године из главног предмета оцењен позитивном оценом.

Испити се полажу пред испитном комисијом коју чине најмање три члана, од којих најмање два стручна за предмет. Чланове комисије одређује директор школе.

Ученик који из неоправданих разлога није приступио полагању испита, или је одустао од испита пре или у току испита, сматра се да није положио испит.

Испити којима се завршава ниво средњег образовања су:

- општа матура,

- стручна и уметничка матура,

- завршни испит средњег стручног образовања,

- специјалистички и мајсторски испит.

Испити других облика стручног оспособљавања:

-завршни испит (полаже се после другог разреда средњег стручног образовања или двогодишњег образовања за рад); Испитом се проверавају стручна знања, вештине и компетенције у складу са стандардом квалификација.

- испит стручне оспособљености;

- испит за обуку (по савладаном програму обуке).

**Члан 3**

Разредни испит полаже ученик који из оправданих разлога није присуствовао настави више од 1/3 предвиђеног броја часова, а оцењивањем се утврди да није остварио прописане циљеве, исходе и стандарде постигнућа у току савладавања школског програма. Ученик испит полаже у јунском и августовском испитном року. Ученик се упућује на разредни испит и из предмета из кога није организована настава.

Ученик полаже поправни испит у школи у којој стиче образовање у августовском испитном року, а ученик завршног разреда у јунском и августовском року. Ученику који полаже поправни испит у августовском испитном року организује се припремна настава.

Ученик завршног разреда који је положио разредни испит има право да у истом испитном року полаже завршни или матурски испит, односно да полаже поправни испит ако није положио разредни испит.

Изузетно, редован ученик који није положио поправни испит може да заврши започети разред у истој школи наредне школске године у својству ванредног ученика поновним полагањем неположеног испита уз плаћање стварних трошкова испита које утврди школа. Када заврши разред ванредни ученик има право да се у истој школској години упише у наредни разред у истом својству.

Допунски испит полаже ученик коме је одобрен прелазак у другу школу, односно други образовни профил и то из предмета који нису били утврђени школским програмом односно наставним планом и програмом који је ученик започео да савлађује, у роковима утврђеним решењем, у складу са општим актом школе.

Лице уписано у школу ради преквалификације полаже испите из стручних предмета које одреди комисија коју чине чланови наставничког већа школе, именовани решењем директора.

Лице уписано у школу ради доквалификације полаже допунске испите из предмета чији садржаји нису претежно исти, из предмета који нису били утврђени школским програмом, односно наставним планом и програмом и испите завршног разреда, о чему одлуку доноси комисија коју чине чланови наставничког већа школе, именовани решењем директора.

**Члан 4**

Општом матуром проверава се усвојеност општих стандарда постигнућа након завршеног средњег општег образовања и васпитања у гимназији, који се прописују програмом опште матуре.

**Члан 5**

Стручном и уметничком матуром проверава се стеченост компетенција и усвојеност посебних стандарда постигнућа прописаних стандардом квалификације у оквиру одговарајућег занимања и за наставак образовања у научној, стручној или уметничкој области у којој је стечено средње образовање и васпитање, на струковним или академским студијама без полагања пријемног испита у складу са законом којим се уређује високо образовање.

Ученик који је завршио четврти разред средње школе по интернационалном програму може да полаже интернационалну матуру.

**Члан 6**

Завршни испит средњег стручног образовања и васпитања полаже ученик након завршеног средњег стручног образовања и васпитања у трогодишњем трајању. Завршним испитом средњег стручног образовања и васпитања проверава се стеченост компетенција дефинисаних стандардом квалификација за обављање послова одговарајућег занимања.

**Члан 7**

Мајсторски, односно специјалистички испит полаже одрасли након савладаног програма специјалистичког, односно мајсторског образовања.

Овим испитима проверавају се знање, вештине и стручне компетенције одраслог за обављање послова одговарајућег занимања, у складу са стандардом квалификације.

**Члан 8**

Након завршеног стручног оспособљавања или завршеног првог разреда средњег стручног образовања и васпитања ученик/ одрасли полаже испит стручне оспособљености у складу са стандардима квалификација, и то у средњој стручној школи или другој организацији која има одобрење за рад, о чему се издаје јавна исправа у складу са Законом о средњем образовању и васпитању.

После завршеног другог разреда средњег стручног образовања и васпитања или завршеног двогодишњег образовања за рад, ученик /одрасли полаже завршни испит, којим се проверавају знања, вештине и стручне компетенције у складу са стандардом квалификација.

**Члан 9**

Ученик и одрасли након савладаног програма обуке полаже испит за обуку у школи или другој организацији која има одобрење за рад, пред посебном комисијом, о чему се издаје јавна исправа у складу са Законом о средњем образовању и васпитању.

**Члан 10**

Ванредни ученик полаже испите из свих предмета утврђених школским програмом, осим из предмета физичко васпитање ако је старији од 20 година и извршава друге обавезе утврђене Законом о средњем образовању и васпитању и општим актима установе.

Владање ванредног ученика се не оцењује.

**Члан 11**

Испити, осим испита чији су рокови утврђени законом, полажу се у следећим испитним роковима:

- новембарски,

- јануарски,

- априлски,

- јунски,

- августовски.

**Испитна комисија**

**Члан 12**

Испити се полажу пред испитном комисијом коју чине најмање три члана, од којих су најмање два стручна за предмет.

Чланове испитне комисије именује директор школе решењем, из састава наставничког већа, за сваки испит и сваки испитни рок.

Уколико школа нема потребан број стручних лица за одговарајући предмет, директор ће ангажовати стручно лице из друге школе.

**Члан 13**

Када је неки од чланова испитне комисије спречен да присуствује испиту, директор именује новог члана комисије који ће га мењати.

Ако се благовремено не обезбеди замена члана комисије, директор ће одредити нови рок за полагање испита.

**Организација и начин полагања испита**

**Члан 14**

Ученик може да приступи полагању испита, уколико је претходно поднео пријаву за полагање испита.

Ванредни ученик, уз пријаву, прилаже и доказ о уплати накнаде за полагање испита.

**Члан 15**

Ученику који је уредно пријавио испит, али из оправданих разлога не приступи полагању, а који поднесе доказ о немогућности полагања испита, директор Школе, на његов захтев може одобрити полагање испита ван утврђених рокова.

**Члан 16**

Пре полагања испита утврђује се идентитет ученика, на основу јавне исправе са сликом.

Школа је дужна да обавести ученика о обавези доказивања свог идентитета путем јавне исправе.

**Члан 17**

Испитна комисија упознаје ученика са правима и обавезама за време полагања испита.

**Члан 18**

Када се испит састоји од писменог и усменог дела, прво се полаже писмени део.

Писмени део испита траје \_\_\_\_\_\_\_\_\_\_\_\_\_\_\_, односно \_\_\_\_\_ школска часа.

Приликом полагања писменог дела испита није дозвољено коришћење помоћне литературе.

Ученик не сме да напусти просторију у којој се обавља писмени испит без одобрења испитне комисије, не сме да користи мобилни телефон, електронски уређај или друга средства којима се омета спровођење испита.

**Члан 19**

Испитна комисија припрема испитна питања из целокупног градива предмета.

На основу списка испитних питања, комисија припрема испитне цедуље.

**Члан 20**

Усмени део испита полаже се извлачењем испитних цедуља.

Испитна цедуља садржи најмање три испитна питања која су читко написана.

Испитне цедуље морају бити од исте хартије, једнаке величине и боје, и оверене печатом школе.

Број испитних цедуља мора да буде за \_\_\_\_\_% већи од броја ученика који полажу одређени испит, а најмање \_\_\_\_\_ више од броја ученика који полажу.

**Члан 21**

Пре него што почне да одговара, ученик може да замени испитну цедуљу.

Замена испитне цедуље утиче на оцену на испиту и констатује се у записнику.

**Члан 22**

Ученик се може удаљити са испита уколико користи мобилни телефон, електронски уређај или друга средства, недолично се понаша према члановима испитне комисије или ремети ток испита.

Испитна комисија уноси у записник о полагању испита напомену да је ученик удаљен са испита, уз навођење разлога за удаљење.

**Члан 23**

Ученик у једном дану може да полаже \_\_\_\_\_ испита.

Ванредни ученик у једном испитном року може да полаже највише \_\_\_\_\_ испита.

**Члан 24**

Чланови испитне комисије утврђују оцену већином гласова.

**Члан 25**

Ако ученик у току испита одустане од полагања испита, сматра се да испит није положио и то се констатује у записнику.

**Члан 26**

Ученик који је удаљен са испита из разлога прописаних чланом 22. овог правилника, оцењује се негативном оценом.

**Члан 27**

Записник о полагању испита води се за сваког ученика појединачно и може се користити у више испитних рокова.

Записник се води на обрасцу и на начин прописан Правилником о евиденцији у средњој школи ("Сл. гласник РС", бр. \_\_\_\_\_\_\_\_\_\_\_\_\_\_\_).

**Правна заштита ученика**

**Члан 28**

Ученик, његов родитељ или старатељ има право да поднесе приговор на испит.

Приговор на испит подноси се директору школе у року од 24 сата од саопштавања оцене на испиту.

Директор школе је дужан да одлучи о приговору у сарадњи са стручним сарадником и одељенским старешином, у року од 24 сата од пријема приговора, претходно прибављајући изјаву наставника.

Ако директор утврди да је оцена на испиту изведена противно прописима, поништава испит и упућује ученика на поновно полагање испита.

Испит се организује у року од три дана од дана подношења приговора.

Уколико школа нема потребан број стручних лица за одговарајући предмет, ангажује стручно лице из друге школе.

Када је поништен испит, директор образује нову комисију у чијем саставу не могу бити чланови комисије чији је испит поништен.

Оцена комисије је коначна.

**Члан 29**

Ученик, родитељ, односно други законски заступник ученика има право да поднесе пријаву Министарству уколико сматра да су му повређена права утврђена посебним и другим законом, у случају доношења или недоношења одлуке органа установе по поднетом приговору.

Пријаву Министарству, ученик, његов родитељ, односно други законски заступник ученика може поднети у року од осам дана од дана сазнања за повреду својих права.

**Завршне одредбе**

**Члан 30**

Овај правилник ступа на снагу осмог дана од дана објављивања на огласној табли Школе.

У Сопоту, дана \_\_\_\_\_\_\_\_\_ 2022. године

 Председник школског одбора

 Новица Миљковић